Lietuvos Respublikos Vyriausybė

nutarimas

DĖL SUTIKIMO REORGANIZUOTI VIEŠĄJĄ ĮSTAIGĄ

VILNIAUS UNIVERSITETO LIGONINĖS ŽALGIRIO KLINIKĄ

2023 m. rugpjūčio 30 d. Nr. 687

Vilnius

Vadovaudamasi Lietuvos Respublikos sveikatos priežiūros įstaigų įstatymo 2 straipsnio 5 dalimi, 36 straipsnio 2 ir 4 dalimis, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 10 straipsnio 1, 2 ir 4 dalimis, Lietuvos Respublikos viešųjų įstaigų įstatymo 15 straipsniu, Lietuvos Respublikos civilinio kodekso 2.97 straipsnio 3 dalimi, įgyvendindama Valstybės ir savivaldybių turtinių ir neturtinių teisių įgyvendinimo viešosiose įstaigose taisyklių, patvirtintų Lietuvos Respublikos Vyriausybės 2007 m. rugsėjo 26 d. nutarimu Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“, 14.3 papunktį ir 15 punktą, Valstybės turto perdavimo patikėjimo teise ir savivaldybių nuosavybėn tvarkos aprašą, patvirtintą Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“, Lietuvos Respublikos Vyriausybė nutaria:

1. Sutikti, kad viešoji įstaiga Vilniaus universiteto ligoninės Žalgirio klinika (juridinio asmens kodas – 191744287, buveinės adresas – Vilnius, Žalgirio g. 117) būtų reorganizuojama jungimo būdu – prijungta prie reorganizavime dalyvaujančios viešosios įstaigos Vilniaus universiteto ligoninės Santaros klinikų (juridinio asmens kodas – 124364561, buveinės adresas – Vilnius, Santariškių g. 2), kuriai pereitų visos viešosios įstaigos Vilniaus universiteto ligoninės Žalgirio klinikos teisės ir pareigos.

2. Pavesti Lietuvos Respublikos sveikatos apsaugos ministerijai įgyvendinti valstybės, kaip po reorganizavimo veiksiančios viešosios įstaigos Vilniaus universiteto ligoninės Santaros klinikų dalininkės, teises ir pareigas.

3. Perduoti po viešosios įstaigos Vilniaus universiteto ligoninės Žalgirio klinikos reorganizavimo veiksiančiai viešajai įstaigai Vilniaus universiteto ligoninei Santaros klinikoms jos įstatuose numatytai veiklai vykdyti valstybei nuosavybės teise priklausantį ir iki reorganizavimo veikusios viešosios įstaigos Vilniaus universiteto ligoninės Žalgirio klinikos patikėjimo teise pagal valstybės turto patikėjimo sutartis valdomą nekilnojamąjį ir kitą ilgalaikį materialųjį turtą, kuris viešajai įstaigai Vilniaus universiteto ligoninės Žalgirio klinikai perduotas:

3.1. Lietuvos Respublikos Vyriausybės 2021 m. birželio 16 d. nutarimu Nr. 467 „Dėl valstybei nuosavybės teise priklausančio turto perdavimo viešajai įstaigai Vilniaus universiteto ligoninės Žalgirio klinikai pagal valstybės turto patikėjimo sutartį“, valdyti, naudoti ir disponuoti juo patikėjimo teise pagal valstybės turto patikėjimo sutartį 99 metams;

3.2. Lietuvos Respublikos Vyriausybės 2021 m. rugpjūčio 11 d. nutarimu Nr. 644 „Dėl valstybei nuosavybės teise priklausančio turto perdavimo viešajai įstaigai Vilniaus universiteto ligoninės Žalgirio klinikai pagal valstybės turto patikėjimo sutartį“, valdyti, naudoti ir disponuoti juo patikėjimo teise pagal valstybės turto patikėjimo sutartį 20 metų;

3.3. Lietuvos Respublikos Vyriausybės 2023 m. balandžio 26 d. nutarimu Nr. 297 „Dėl valstybei nuosavybės teise priklausančio turto perdavimo pagal valstybės turto patikėjimo sutartis“, valdyti, naudoti ir disponuoti juo patikėjimo teise pagal valstybės turto patikėjimo sutartį 20 metų.

4. Įgalioti Sveikatos apsaugos ministeriją sudaryti šio nutarimo 3 punkte nurodyto turto patikėjimo sutartis.

5. Nustatyti, kad šiuo nutarimu perduodamo turto panaudojimas pagalbinei ekonominei veiklai vykdyti negali viršyti 20 procentų viešajai įstaigai Vilniaus universiteto ligoninei Santaros klinikoms perduodamo turto metinio pajėgumo.

Ministrė Pirmininkė	Ingrida Šimonytė

Socialinės apsaugos ir darbo ministrė,

pavaduojanti sveikatos apsaugos ministrą	Monika Navickienė